Groot dele van Pta wéér sonder krag(Foto: pixabay) Net meer as ŉ week nadat ŉ massiewe kragonderbreking groot gedeeltes van Pretoria lamgelê het, is talle buurte in die hoofstad vandag wéér sonder krag. Kragonderbrekings is in groot dele van die stad, waaronder Garsfontein, Erasmuskloof, Faerie Glen, Menlyn, Kilner Park, Montanapark, Villieria, La Montagne, Kloofsig, Die Hoewes in Centurion, Olympus en Woodhill, aangemeld. Lindelo Mashigo, woordvoerder van die Tshwane-metroraad, het gesê tegnici probeer op dié stadium nog vasstel presies wat die onderbreking veroorsaak het. Verlede week is die kragonderbreking veroorsaak deur ŉ klinkskakelaar by die Njala-substasie wat probleme gegee het. Mashigo wou op hierdie stadium nie bewerings dat dit vandag weer die geval is, bevestig nie. Hy het gesê die metroraad sal inwoners op die hoogte hou met sy vordering om kragtoevoer te herstel.